|  |
| --- |
| Република Србија |
| ВЛАДА РЕПУБЛИКЕ СРБИЈЕ |
| **САВЕТ ЗА БОРБУ ПРОТИВ КОРУПЦИЈЕ** |
| 72 Број: Службено |
| 28. 02. 2020. године  Б е о г р а д |

**ВЛАДА РЕПУБЛИКЕ СРБИЈЕ**

* Ана Брнабић, председник Владе -

Б е о г р а д

Поштована,

У 2014. години у Србији је донет сет медијских прописа у којима је држава покушала да одвоји финансирање медија од државе како би учинила медије независнијим и самосталнијим од утицаја политике, странака, односно власти.

Савет за борбу против корупције је 2011. године урадио Извештај о притисцима и контроли медија у Србији, а 2015. годинe Извештај о власничкој структури и контроли медија у Србији и Извештај о могућем утицају институција јавног сектора на медије кроз плаћање услуга оглашавања и маркетинга, у којима је утврђивао ко су власници медија, како и колико у власништву учествује држава, као и колико власништво државе у медијима утиче на коришћење медија као јавног ресурса.

Телекомуникације су јавно добро које припада свим грађанима, чији је интерес важнији и трајнији од интереса било ког појединачног инвеститора. За услуге телекоминикације држава је основала Телеком, као државну институцију која је провајдер пружаоцу услуга и који тргује на медијском тржишту. Медијско тржиште је једно од тржишта у нашој земљи за које је држава дужна по Уставу и законима (члан 84. Устава Репубклике Србије) да учини да сва тржишта буду доступна, јединствена и равноправна, за све учеснике на тржиштима и да на тржиштима морају владати искључиво тржишни услови без монопола и без привилегија.

Држава као власник Телекома нема право да се меша у пословање Телекома и да учествује у закључењу уговора између Телекома и његових комерцијалних партнера. Такође, као власник предузећа у јавној својини, држава је дужна према грађанима да поштује и троши јавне ресурсе у складу са тржишним условима, а што је држава дужна да обезбеди свим учесницима на било ком тржишту. Дакле, тржишни односи на медијском тржишту морају да буду као у свакој привредној делатности, засновани на доступности, равноправности и јединствености, уз испуњење свих тржишних услова, као у било којој трговини, а која управо почиње закључивањем уговора.

С обзиром да је у односу Телекома, као провајдера и Јунајтед Медија (United Media), као пружаоца услуга, дошло до спора због одбијања Телекома да закључи Уговор са Јунајтед Медија (United Media) за њене канале, а и потоњег одбијања Телекома да по фер, транаспарентним и равноправним тржишним условима дистрибуира ТВ канал Н1, Савет за борбу против корупције сматра:

* Да је држава дужна да покаже и докаже да је, у складу са чланом 84. Устава Репубике Србије, који прописује да сви учесници морају да имају једнак положај на медијском тржишту, обезбедила и омогућила доступност, равноправност и једнакост медијског тржишта за све учеснике у њему, као и да пружи грађанима увид у Уговоре и услове за све учеснике на медијском тржишту (Јунајтед Медија (United Media), Пинк, Kурир ТВ, итд.).
* Да одговори да ли Телеком поштује равноправне услове медијског тржишта прописане чланом 84. Устава Републике Србије, ако одбија да закључи Уговор са Јунајтед Медија (United Media), као пружаоцу услуга, накнаду прописану уговором, као што послује са осталим пружаоцима услуга на тржишту.
* Да одговори да ли се понашањем Телекома који је у јавној својини на медијском тржишту чини штета грађанима, у ком износу, и ко ће одговорити грађанима на злоупотребу и трошење државне својине када Телеком нуди пружање бесплатних услуга приватном медију Н1.

У складу са горе изнетим, молимо да нам доставите Уговоре са свим учесницима на медијском тржишту, као и друге доказе, да би се утврдило да ли су одлуке и пословање у складу са чланом 84. Устава Републике Србије о доступности, јединствености и равноправности тржишних услова за све учеснике на њему једнаке.

С поштовањем,

ПОТПРЕДСЕДНИК САВЕТА

Проф. др Мирослав Милићевић